Document ID: 32006D0180

PADOMES LĒMUMS
(2006. gada 27. februāris)
par Kopienas nostāju ES un Čīles Asociācijas padomē par I pielikuma grozīšanu Nolīgumā, ar ko izveido asociāciju starp Eiropas Kopienu un tās dalībvalstīm, no vienas puses, un Čīles Republiku, no otras puses, lai ņemtu vērā to tarifa preferenču konsolidāciju, ko Kopiena piešķīrusi Čīlei saskaņā ar vispārējo tarifa preferenču sistēmu (VPS)
(2006/180/EK)
EIROPAS SAVIENĪBAS PADOME,
ņemot vērā Eiropas Kopienas dibināšanas līgumu, un jo īpaši tā 133. pantu,
ņemot vērā Komisijas priekšlikumu,
tā kā:
(1)
Lai uzņēmējiem nodrošinātu skaidrību, ilgtermiņā paredzamu ekonomiku un tiesisko noteiktību, tiek uzskatīts par lietderīgu divpusējā brīvās tirdzniecības nolīgumā konsolidēt atlikušās tarifa preferences, ko Kopiena piešķīrusi Čīlei saskaņā ar vispārējo tarifa preferenču sistēmu un ko vēl neparedz Kopienas tarifu koncesijas, kas uzskaitītas I pielikumā Nolīgumam, ar ko izveido asociāciju starp Eiropas Kopienu un tās dalībvalstīm, no vienas puses, un Čīles Republiku, no otras puses (1), kas parakstīts Briselē 2002. gada 18. novembrī.
(2)
Čīle kā pašreizējā Kopienas vispārējo tarifa preferenču sistēmas saņēmējvalsts saskaņā ar pievienoto Asociācijas padomes lēmumu izmantos priekšrocības, ko sniegs komercvienošanās, kurā preferenciāls režīms ietvers visas tās preferences, ko paredz Padomes Regulā (EK) Nr. 980/2005 (2005. gada 27. jūnijs) par vispārējo tarifa preferenču sistēmas piemērošanu (2) minētā tarifa sistēma,
IR NOLĒMUSI ŠĀDI.
Vienīgais pants
Nostājas, kas Kopienai jāpieņem Asociācijas padomē par I pielikuma grozīšanu Nolīgumā, ar ko izveido asociāciju starp Eiropas Kopienu un tās dalībvalstīm, no vienas puses, un Čīles Republiku, no otras puses, lai ņemtu vērā to tarifa preferenču konsolidāciju, ko Kopiena piešķīrusi Čīlei saskaņā ar vispārējo tarifa preferenču sistēmu (VPS), pamatā ir šim lēmumam pievienotais Asociācijas lēmuma projekts.
Briselē, 2006. gada 27. februārī

Labels: 3
15
18
6